בית המשפט המחוזי: פסק כי התנהלותו של ראש העיר נשר היתה מנוגדת לחוק - רשת כוכב
בית המשפט המחוזי בחיפה, באמצעות השופטת ריבי למלשטריך לטר, החליט השבוע כי התנהלותו של ראש העיר נשר, אבי בינמו, בנוגע לדיון בהצעות שהעלו 8 חברי מועצת העיר, בנושאים כמו: חינוך, תחזוקת פני העיר, תכניות דיור עתידיות ועוד, הייתה התנהלות שמנוגדת לחוק.
יצוין כי, את העתירה הגישו: סגן ראש העיר יחיאל אדרי, יו”ר האופוזיציה רועי לוי, נעמי כספי, ישי איבגי, דן תיכון, בוריס אייזנברג, איגור גורביץ ואדווה קאופמן. הדיון התקיים ביום חמישי שעבר, לאחריו יצאו חברי המועצה מרוצים מאוד ובהרגשה טובה. “ניצחנו בעתירה”, הם אמרו. מנגד, אבי בינמו והמנכ”לית מיכל לבנה, היו פחות נחרצים ואמרו שצריך לחכות להחלטה. “נכבד כל החלטה”, הם אמרו.
בית המשפט הורה לראש העיר לכנס בתוך שבעה ימים ישיבת מועצת עיר, בה יידונו כל הנושאים שהעלו חברי המועצה, ולהצביע עליהם. כמו כן, לישיבה יוקצה הזמן הדרוש על מנת לדון בנושאים שהתבקשו.
ביום שני השבוע, שיגרה המנכ”לית מכתב לחברי המועצה והזמינה אותם לישיבה שלא מן המניין (התקיימה לאחר מועד סגירת הגיליון, ז.א) ביום רביעי בשעה 19:00, כשעל הפרק: חילוף פרסונלי בוועדות העירייה, התאמה והחלפת דירקטורים במתנ”ס ליחסי גודל סיעות מועצת העירייה, דיון חוזר בהחלטות ישיבת מועצת עיר מיום 12.7.17, הצטרפות עיריית נשר כיזם ומגישת תוכנית תב”ע, מרכזת ישיבות העירייה, הקלטה ותמלול ישיבות המועצה, ועיסוק בעניינים פוליטיים של עובדי עירייה, מתנ”ס וחברה כלכלית.
בית המשפט קבע כי, התנהלות חברי המועצה ראויה. כמו כן, שהטענה כי חברי המועצה פעלו בחוסר ניקיון כפיים הינה טענה סתמית. ראוי לציין כי, בית המשפט חייב את ראש העיר בהוצאות המשפט בסך של 7,500 שקלים.
יו”ר האופוזיציה, רועי לוי, אמר השבוע: “בחודש האחרון ביקשנו לעלות נושאים שונים לדיון במועצת העירייה, הנוגעים לחיים של כולנו בנשר. מדובר על תוספת 5,000 יחידות דיור ללא דיון (הכפלת כמות התושבים) הידועה כתכנית ‘כלל’, תכנון לקוי לבניית מוסדות חינוך, התדרדרות תרבות הפנאי בעיר, סדרי עדיפות בהקצאת משאבים וכו וכו’. באמצעות חוות דעת משפטית בעלות של עשרות אלפי שקלים למשלמי המסים, ניסה ראש העירייה לטרפד את הדיונים שלנו במועצת העירייה, וכדי להשיג לפעולתו הבלתי חוקית לגיטימציה, שלח עובדים ובעלי עניין להפיץ כנגדנו כזבים ולהסית נגד חברי מועצת עירייה ברשתות החברתיות. פנינו ללא ייצוג של עורך דין, אבל עם אמונה בצדקת הדרך וברצון התושבים לייצוג הולם במועצת העירייה. שם נקבע, כי לתושבי נשר יש זכות ייצוג בישיבות מועצת העירייה, ואת ההוצאות בגין ההליך המשפטי ישלם ראש העירייה מכיסו הפרטי”.
לוי ציין עוד כי: “העיר נשר נמצאת בתוך טרגדיה ארבע שנים. תושבי נשר שרצו שינוי הצביעו עבור ראש עיר שמבקר המדינה קבע שהוא מושחת ונוהג בניגוד למוסר, למנהל התקין וטוהר המידות. אנחנו קוראים לראש העיר לשים את המפתחות עוד היום, לפני שהעיר תגיע למצב אל חזור”. סגן ראש העיר, יחיאל אדרי, העלה השבוע פוסט לפייסבוק, בו כתב: “מדובר בעוד כישלון ניהולי של ראש העיר, שממשיך לנהל את העיר בחוסר אחריות על חשבון התושבים, כאשר הוא משתמש בכספי ציבור לצורך תשלום לעורכי דין, על מנת לנגח פוליטית חברי מועצת עיר שפועלים למענכם”.